Musca infetta
(Egidio Chessa – Ulassai)

In campagna in d'una die de calura
Decidu in su lettu de m'isdraiare
In d'una stansa discretta po friscura
Inue podia forsis riposare,
Pensende mezus po podere istare
Minde leo unu pagu d'estidura,
Teninde coperta sa parte irgonzosa
Poninde a lattu s'altera cosa.

Cando iniziu sos oios a tancare
Po chi non sia persona sonnigosa
Ecco una musca in cara a si posare
Dae s'iniziu est istada infadosa,
Alciu sa manu po l'allontanare
A l'intendere punghinde est noiosa,
Po sa persona chi dromidi o riposada
S'ispostada ed in atteru postu si posada.

Posada in faccia in petus e a s'anca
In sas cambas, in brazos, in s'origa.
Proare cherzo si m'intrada in farranca
De sa manu mia est pius isbriga.
Non cumprendinde ca non la cherzo amiga
Invadede s'anca destra e s'anca manca,
Est musca disgrasciada e puntigliosa
Arrogante, insopportabile e velenosa.

Po chi sias de dimensione pitia
Subra sa carre ses troppu ischifosa
In pese trasportasa onzi maladia
Po s'essere umanu tanta perigulosa;
De s'isporcizia mandigas onzi cosa
In anima morta o in anima bia,
Portas colera, tubercolosi e tifu
Musca baidiche mi faghes ischifu.

Lestra cun s'ala abbastanza pitica
Veloce 'spostas tottu sa carena
Su puntiglione e sa buscica
Giughes po ponnere sa persona in pena
De maladias abbastansa rica
Tramandasa a sa zente sa cangrena
Po s'essere vivente ses nociva
Sena offesa diventas offensiva.

Ti naro custu ma tue non intendese
Punghes cun'insistenza, ses testarda
C'hada gana de dromire non cumprendese
Cun'insistensia la tenes vegliarda.
Cun cussu puntiglione chi offendese
Sia persone istranza o sia sarda
De logu puzzolente tue arribasa
E subra mie de sambene ti cibasa.

In sa carena mi faghes rossore
C'has puntu de testa fina a pese!
In onzi parte mi causa dolore,
Sos nelvios mi s'alteran si mi crese,
Sende in riposu gradida non sese
Specie, si semi nudu po su calore.
Copridu est su postu profumadu
Altrimenti finas in cue haias posadu!

Chircas puzolente onz'ingrone
Contu non faghes si non est pulidu,
Si mi lamento gia tenzo raione
Manc'unu istante mi lassas dormidu,
Po istare mezusu mi fia isvestidu
Ma ses' istada una dannazione
Musca infetta sensa unu dirittu
Mas calpestadu e ti lasso s'iscrittu.

Serro tottu e resto a iscuriu
Velenosu insettu ti ses vendicada
Fine in su buiu t'intendo e non ischiu
Chi fessi sa prima o a nou intrada,
Ti odiu e asa essere cundennada
Po comente mi asa in fastidiu
Mi esto e minde peso dae nou
Infastididu de su aggire tou.

Bidendeti ancora in s'apposentu
Lurida nociva musca infetta
Studiu po ti occhire a tradimentu
S'acciapa musca pigu o sa paletta
Miele ponzo in d'unu biculu de petta
Ti posas ca bonu est nutrimentu
E cun cussa paletta t'appo azzertadu
So cuntentu ca mi so vendicadu.